Die beste ding wat met 'n kultuur kan gebeur
Stel jouself voor 'n Taiwannees-Afrikaanse skrywer.
Stel jouself voor honderde Zoeloe skrywers wat hulle werklikheidservaring en hulle stories uitdruk in Afrikaans.
Hoe sou 'n Brasiliaanse skrywer se essays lees wat nie vertaal is in Afrikaans nie, maar wat oorspronklik geskryf is in Afrikaans, met die agtergrond van beide Afrikaanse en Brasiliaanse kultuur? Of 'n Russies-Afrikaanse skrywer se stories. Of 'n Filippyns-Afrikaanse digter se gedigte.
Hoe sou die kortverhale lyk van 'n Afrikaanse skrywer wat grootgeword het in Afghanistan, of in die suide van Indië, of in Sri Lanka?
Afrikaanse romanskrywers uit Lagos, Kinshasa, Istanboel, of Buenos Aires?
Wat van Afrikaans-Viëtnamese filmregisseurs, beeldhouers, grafiese kunstenaars?
Afrikaanse skilders uit Chicago of Hyderabad of Fidji of Hong Kong of Riyadh?
Gepubliseer op 20/03/2011 11/09/2017 Kategorieë Oumensjare van my jeug – 2011
Ek besluit die doel van my bestaan
Ek kyk na 'n stortkop, en ek sien iets wat se bestaan 'n doel dien. Ek weet ook dit is iets wat ontwerp is met 'n bepaalde doel in gedagte, en vervaardig is om hierdie doel te dien.
Sommige mense glo dit is logies om af te lei as daar 'n doel aan jou bestaan is, dat jy – jy spesifiek – deur 'n Onsigbare Mag ontwerp en vervaardig is met sekere spesifikasies om hierdie doel te dien.
Dit sal oneerlik van my wees om te laat blyk dat ek ook so glo.
Waar laat dit my? Een moontlikheid is om te aanvaar dat my lewe geen doel dien nie.
Gestel egter ek besluit my lewe moet een of ander doel dien. In so 'n geval kan ek my lewe, selfs my persoon sover dit moontlik is, ontwerp vir hierdie doel. Ek sal moet werk binne beskikbare middele, maar is dit nie wat die mense agter die stortkop ook gedoen het nie? Ek sal dus vir alle praktiese doeleindes 'n lewe vervaardig om 'n sekere doel te dien.